Úrad vlády SR					                   Na rokovanie vlády SR
Sekcia hospodárskej politiky					        dňa  10 .10. 2001
								      	        k číslu:  6791/ 2001				      						        k bodu: 10

S t a n o v i s k o

k „Informácii o prehodnotení daňového zaťaženia príjmov fyzických osôb 
a právnických osôb
________________________________________________________________________

I.

	Informáciu predkladá ministerka financií SR na základe plánu práce vlády SR na r. 2001  schváleného uznesením č. 56/2001 z 24.1.2001. Účelom informácie je posúdiť súčasný stav zaťaženia fyzických a právnických osôb daňou z príjmov. Mal byť reakciou na silnejúce názory, znížiť sadzby dane z príjmov pre obidve skupiny subjektov a vytvoriť tak lepšie podmienky pre podnikanie a jeho rozvoj. 

	Informáciu prerokovala PEM dňa 16.7.2001 a vzala ju na vedomie s pripomienkami. Požadovala najmä, aby informácia komplexne posúdila problém daňového zaťaženia a priestor pre ďalšie znižovanie danej z príjmov. Táto požiadavka PEM nebola v predloženej informácii v úplnosti splnená.

II.

	Informácia sa nezbavila pohľadu na daňové zaťaženie sledované iba z úzkeho hľadiska dane z príjmov, hoci úloha zdôrazňovala daňové zaťaženie vôbec. Tento významný rozdiel v obsahovom  poňatí informácie nedovoľuje posúdiť skutočnú mieru daňového zaťaženia a  robiť závery o jeho vplyve na hospodárstvo i občanov. Je koncipovaná z pohľadu štátneho rozpočtu, so snahou ukázať, že každá snaha  ďalej znižovať daňové zaťaženie, by zasiahla príjmy štátneho rozpočtu, čo sa považuje za nežiadúce. Podľa informácie, dnešné daňové zaťaženie subjektov  nie je na úkor hospodárskych aktivít a malo by sa udržať.

	Aj keď informácia neobsahuje explicitné závery, spôsob jej spracovania a metódy výkladu obhajujú dnešný stav. Aj návrh uznesenia vlády k tejto informácii v bode B. petrifikuje predstavy MF SR a nepokúša sa objektivizovať problém daňového zaťaženia.

	Tento problém je však dôležitý zvlášť v predvstupovom procese, kedy náš daňový systém bude musieť zvládnuť tendenciu v EÚ znižovať úrovne daní. Najmä v oblasti dane z príjmov fyzických osôb, ktorá je vysoká. Daň z príjmov spoločností sa u nás už dostala na úroveň 18-20% uvažovanú v Európskej únii.  

Ďalšie dane, ktoré neboli zahrnuté do skúmania, znamenajú vyššiu mieru daňového zaťaženia, ako daň z príjmu, a budú v krátkej dobe musieť byť významne znížené. Napr. DPH vo výške 23% patrí v E15 k najvyšším a iba dve krajiny uplatňujú vyššiu sadzbu DPH. Vôbec,15 paralelných daňových systémov sa v  EÚ bude musieť približovať a k tomuto procesu bude musieť pristúpiť aj SR. Predložený dokument však tento proces ani nenaznačuje.
 
	Informácia popri teoretických poznatkoch o daniach uvádza aj tzv. makroekonomický pohľad na daňové zaťaženie príjmov a vplyv daní na ekonomiku. Je to však iba  súbor všeobecných poznatkov o daniach, ktorému chýba  podstatná časť – analýza vplyvu daní na ekonomiku, ktorú nenahradia čísla o daňových kvótach a výpočty o daňovom zaťažení. 
 Zmysluplnosť skúmania daňového zaťaženia nevidíme v tom, že sa porovnávajú daňové sadzby a zaťaženie fyzických či právnických osôb, alebo sadzby daní v jednotlivých krajinách. Žiadúci obsah skúmaniu ponúka analýza princípu úžitku, t.j. aký je pomer medzi kvalitou  a rozsahom verejných služieb, ktorý sa poskytuje platiteľovi daní a medzi výškou platenej dane. Takéto porovnanie je analyticky náročné, avšak najvhodnejšie pre posudzovanie našej a cudzej daňovej zaťaženosti.
 
Pri kvalitných a rozsiahlych verejných službách je aj vysoká sadzba dane z príjmov plne odôvodnená a akceptovaná daňovníkmi, pri zlých, nákladných, plýtvaním a nedostatočnosťou  prekypujúcich verejných službách,  je aj minimálna daňová sadzba vysoká a neakceptovateľná daňovými poplatníkmi.
 
V tomto priestore sa nachádza prijateľná miera daňového zaťaženia a daňovej únosnosti pre poplatníka. 

III.

Predložená informácia neprináša závery a ani náznaky  možných zmien daňovej politiky či zámery tak, ako to vyjadruje navrhnuté uznesenie vlády  SR v časti B., postupne realizovať zámery daňovej politiky v oblasti dane z príjmov.

Z týchto dôvodov navrhujeme z návrhu uznesenia vypustiť časť B a materiál vziať na vedomie v zázname z rokovania vlády.

Bratislava 8. októbra 2001